**Apstiprināts**

ar RP SIA “Rīgas satiksme” Mantas atsavināšanas,

iznomāšanas un nomāšanas komisijas sēdes

2023. gada 6. jūlija

Protokolu Nr.SD-PROT-MK/2023/30

**RP SIA “Rīgas satiksme” valdījumā esošo reklāmas nesēju uz sabiedriskā transporta līdzekļiem materiālu izvietošanai nomas tiesību izsoles noteikumi**

**VISPĀRĪGIE NOTEIKUMI**

### RP SIA “Rīgas satiksme” valdījumā esošo reklāmas nesēju uz sabiedriskā transporta līdzekļiem reklāmas materiālu izvietošanai (turpmāk – Nomas objekts) nomas tiesību izsoles noteikumi (turpmāk – Izsoles noteikumi) nosaka kārtību, kādā tiek organizēta RP SIA “Rīgas satiksme” valdījumā esošo reklāmas nesēju uz sabiedriskā transporta līdzekļiem reklāmas materiālu izvietošanai nomas tiesību pirmā izsole (turpmāk - Izsole), nosolītājam piešķirot nomas tiesības uz Nomas objektu.

### Iznomātājs ir RP SIA “Rīgas satiksme” (turpmāk arī - Iznomātājs), reģistrācijas Nr. 40003619950, juridiskā adrese: Kleistu iela 28, Rīga, LV-1067, biroja adrese: Vestienas iela 35, Rīga, LV-1035; Tālr. 67104800. Norēķinu rekvizīti: AS “Citadele Banka”; Swift kods: PARXLV22; konta Nr. LV53PARX0006048640067.

### Izsoli organizē RP SIA „Rīgas satiksme” Mantas atsavināšanas, iznomāšanas un nomāšanas komisija (turpmāk – Komisija), kas izveidota saskaņā ar RP SIA “Rīgas satiksme” valdes 2023. gada 26. janvāra rīkojumu Nr. RIK-PD/2023/30. Komisija darbojas saskaņā ar šo nolikumu un Komisijas reglamentu. Iznomātāja kontaktpersona Izsoles norises un organizatoriskajos jautājumos ir RP SIA „Rīgas satiksme” Iepirkumu un materiālo resursu pārvaldības daļas iepirkumu speciālists Artūrs Savickis, mob.tel.: +371 26363225, elektroniskā pasta adrese: arturs.savickis@rigassatiksme.lv.

### Sludinājums par izsoli tiek publicēts Iznomātāja mājaslapā [*https://www.rigassatiksme.lv*](https://www.rigassatiksme.lv)*/* un Tiesu administrācijas uzturētajā elektronisko izsoļu vietnē [*https://www.izsoles.ta.gov.lv/*](https://www.izsoles.ta.gov.lv/)(turpmāk – elektronisko izsoļu vietne)*.*

1. Izsoles veids ir elektroniska izsole ar augšupejošu soli.
2. Nomas objekta nomas tiesību izsoles sākumcena ir 2,50 EUR (divi *euro* un 50 centi) (turpmāk – Sākumcena) par 1 (vienu) kvadrātmetru (m²) nomas reklāmas nesēju dienā, neieskaitot pievienotās vērtības nodokli (turpmāk – PVN), Izsoles solis ir 0,01 EUR (nulle *euro* un 1 cents).
3. Izsoles nodrošinājums ir 1500,00 EUR (viens tūkstotis pieci simti *euro* un nulle centi) (turpmāk – Nodrošinājums) bez PVN. Nodrošinājums jāieskaita Izsoles noteikumu 2. punktā norādītajā RP SIA “Rīgas satiksme” norēķinu kontā līdz 2023. gada 17. jūlijam plkst. 23:59. Izsoles uzvarētājam vai nākošās augstākās cenas solītājam neatmaksā Nodrošinājumu, ja tas nenoslēdz nomas līgumu un nomas līgums nestājas spēkā.
4. Nomas objekta apskate tiek organizēta individuāli, sazinoties ar RP SIA “Rīgas satiksme” kontaktpersonu – RP SIA “Rīgas satiksme” Iepirkumu un materiālo resursu pārvaldības daļas iepirkumu speciālistu Artūru Savicki**,** mob.tel.:+37126363225, e-pasts: arturs.savickis@rigassatiksme.lv.

### NOMAS OBJEKTA RAKSTUROJUMS UN NOMAS LĪGUMA NOTEIKUMI

1. Nomas objekts ir noteikts saskaņā ar tehniskās specifikācijas pielikumu Nr.1 (Transportlīdzekļi, uz kuriem iespējams izvietot reklāmu), pielikumu Nr.1.1 (Reklāmas eksponēšanas vietas uz autobusiem), pielikumu Nr.1.2 (Reklāmas eksponēšanas vietas uz trolejbusa), pielikumu Nr.1.3 (Reklāmas eksponēšanas vietas uz tramvajiem) un pielikumu Nr.1.4 (Reklāmas eksponēšanas vietas Transportlīdzekļu salonos).
2. Nomas objekts tiek iznomāts uz 3 (trīs) gadiem no Nomas līguma spēkā stāšanās dienas.

**IZSOLES PRETENDENTI UN PRIEKŠNOTEIKUMI PRETENDENTA AUTORIZĒŠANAI DALĪBAI IZSOLĒ**

1. Par Izsoles dalībnieku var būt jebkura juridiska persona vai individuālais komersants vai šo personu apvienība, kura saskaņā ar Latvijas Republikas spēkā esošajiem normatīvajiem aktiem var iegūt Nomas objekta nomas tiesības un kura atbilst Izsoles rīkotāja noteiktajām prasībām, un kura ir iemaksājusi Izsoles noteikumu 7. punktā norādīto nodrošinājumu un ir autorizēta dalībai Izsolē.
2. Izsoles dalībnieka gada finanšu (neto) apgrozījums pēdējo 3 (trīs) noslēgto finanšu gadu laikā (par noslēgto finanšu gadu uzskata gadu, par kuru ir sastādīts un normatīvajos aktos noteiktajā kārtībā apstiprināts gada pārskats) nav bijis mazāks par 162000,00 euro. Ja Izsoles dalībnieks ir dibināts vēlāk, tad gada finanšu apgrozījumam jāatbilst augstāk minētajai prasībai attiecīgi īsākā laika periodā.
3. Izsoles dalībnieka uzņēmuma kopējās likviditātes koeficients pēdējo 3 (trīs) noslēgto finanšu gadu laikā (par noslēgto finanšu gadu uzskata gadu, par kuru ir sastādīts un normatīvajos aktos noteiktajā kārtībā apstiprināts gada pārskats) ir bijis ne mazāks kā 0,95. Lai Iznomātājs varētu pārliecināties par Izsoles dalībnieka finanšu spējām, Izsoles dalībniekam jāiesniedz 2022. gada normatīvajos aktos noteiktajā kārtībā apstiprināts gada pārskats. Ja Izsoles dalībnieka 2022. gada pārskats nav apstiprināts, tad Izsoles dalībnieks iesniedz 2022. gada 12 mēnešu operatīvo pārskatu likviditātes un citu finanšu rādītāju izvērtēšanai.
4. Izsoles dalībnieks netiek autorizēts dalībai Izsolē, ja Izsoles dalībnieks/am (ja Izsoles dalībnieks ir personu apvienība, tad zemāk minētās prasības attiecas uz katru personu apvienības dalībnieku):
   1. ir ārzonā reģistrēta persona;
   2. ir pasludināta maksātnespēja, tiesiskās aizsardzības process vai ārpustiesas tiesiskās aizsardzības process, uzsākts likvidācijas process, apturēta vai pārtraukta saimnieciskā darbība;
   3. ir nodokļu vai valsts sociālās apdrošināšanas obligāto iemaksu parāds, kas pārsniedz 150,00 EUR (simt piecdesmit *euro* un nulle centi), pieteikšanās dalībai Izsolē pēdējā dienā;
   4. Izsoles dalībniekam, tā valdes vai padomes loceklim, patiesā labuma guvējam, pārstāvēttiesīgajai personai vai prokūristam, vai personai, kura ir pilnvarota pārstāvēt Izsoles dalībnieku darbībās, kas saistītas ar filiāli, vai personālsabiedrības biedram, tā valdes vai padomes loceklim, patiesajam labuma guvējam, pārstāvēttiesīgajai personai vai prokūristam, ja Izsoles dalībnieks ir personālsabiedrība, ir noteiktas starptautiskās vai nacionālās sankcijas vai būtiskas finanšu tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts sankcijas;
   5. Ir nenokārtotas saistības pret Iznomātāju.
5. Gadījumā, ja Izsoles dalībniekam, kas ir personu apvienībai, tiks piešķirtas nomas līguma slēgšanas tiesības, tam pirms nomas līguma noslēgšanas ir jāizveido personālsabiedrība (pilnsabiedrība).
6. Piedāvājumu variantu iesniegšana nav pieļaujama.
7. Ja Izsoles dalībnieks ir individuālais komersants, Izsolē piedalās fiziskā persona, kura kā komersants ierakstīta komercreģistrā, vai tās pilnvarotā persona.
8. Ja Izsoles dalībnieks ir juridiska persona, tās vārdā izsolē var piedalīties juridiskas personas likumiskais pārstāvis, kuram ir atsevišķas pārstāvības tiesības vai attiecīgs pārējo likumisko pārstāvju pilnvarojums, vai pilnvarotā persona. Ja Izsoles dalībnieks ir personu apvienība, tās vārdā izsolē var piedalīties personu apvienības dalībnieku pilnvarota persona.
9. Izsoles dalībnieku pieteikšanās Izsolei notiek līdz 2023. gada 17. jūlijam, plkst.23:59 elektronisko izsoļu vietnē.
10. Piesakoties izsolei, Izsoles dalībnieki elektronisko izsoļu vietnē iesniedz iesniegumu, kurā norāda:
    1. juridiskas personas vai individuālā komersanta firmu (nosaukumu) un reģistrācijas numuru;
    2. pārstāvja vārdu, uzvārdu, personas kodu vai dzimšanas datumu (persona, kurai nav piešķirts personas kods);
    3. pārstāvja personu apliecinoša dokumenta veidu un numuru;
    4. pārstāvības pamatu (juridiskas personas likumiskais pārstāvis, individuālais komersants vai pilnvarotā persona);
    5. pilnvarojuma dokumenta datumu, numuru un izdevēju (ja attiecināms);
    6. kontaktinformāciju (elektroniskā pasta adresi, tālruņa numuru un pasta adresi);
    7. dalībnieka norēķinu rekvizītus (kredītiestādes konta numurs, uz kuru personai atmaksājams Nodrošinājums).
11. Nolikuma 20. punktā norādīto iesniegumu un maksājuma uzdevumu par iemaksāto Nodrošinājumu Izsoles dalībnieks vienlaikus nosūta arī Izsoles rīkotājam uz: [izsoles@rigassatiksme.lv](mailto:izsoles@rigassatiksme.lv). Iesniegumam papildus pievieno šādus dokumentus:
    1. Par izsoles dalībnieka finanšu (neto) apgrozījumu par 2020., 2021., 2022. gadu;
    2. Informāciju par uzņēmuma kopējās likviditātes koeficientu pēdējo 3 (trīs) noslēgto finanšu gadu laikā, kas ir ne mazāks par 0,95.
12. Komisijai ir tiesības pārbaudīt publiskajās datubāzēs esošo informāciju par Izsoles dalībnieku, lai pārliecinātos par tā atbilstību Izsoles noteikumu noteiktajām prasībām.
13. Reģistrējoties elektronisko izsoļu vietnē, persona iepazīstas ar elektronisko izsoļu vietnes lietošanas noteikumiem un apliecina noteikumu ievērošanu, kā arī par sevi sniegto datu pareizību.
14. Ziņas par Izsoles dalībnieku elektronisko izsoļu vietnē iekļauj saskaņā ar tā iesniegumu. Iesniegumu Izsoles dalībnieks iesniedz patstāvīgi, izmantojot elektronisko izsoļu vietnē pieejamo elektronisko pakalpojumu *“Par e-izsoļu vietnes dalībnieka dalību konkrētā izsolē”* un identificējoties ar vienu no vienotajā valsts un pašvaldību portālā [*https://latvija.gov.lv*](https://latvija.gov.lv)*/* piedāvātajiem identifikācijas līdzekļiem.
15. Elektronisko izsoļu vietnē reģistrēts lietotājs, kurš vēlas piedalīties izsludinātajā Izsolē, elektronisko izsoļu vietnē nosūta Izsoles rīkotājam lūgumu par autorizēšanu dalībai konkrētā Izsolē un Izsoles sludinājumā norādītajā Iznomātāja kontā iemaksā nodrošinājumu sludinājumā noteiktajā apmērā, kā arī sedz maksu par dalību izsolē vietnes administratoram normatīvajos aktos noteiktajā kārtībā saskaņā ar elektronisko izsoļu vietnē reģistrētam lietotājam sagatavotu rēķinu.
16. Komisija dalībai Izsolē autorizē Izsoles dalībnieku, kurš izpildījis Izsoles priekšnoteikumus dalībai izsolē, ne vēlāk kā 5 (piecu) darba dienu laikā no pēdējās reģistrācijas Izsolei dienas.
17. Informāciju par autorizēšanu dalībai Izsolē Komisija elektronisko izsoļu vietnē reģistrētam lietotājam nosūta elektroniski uz elektronisko izsoļu vietnē reģistrētā lietotāja izveidoto kontu.
18. Autorizējot Izsoles dalībnieku Izsolei, katram solītājam elektronisko izsoļu vietnes sistēma automātiski izveido unikālu identifikatoru.
19. Izsoles dalībnieks netiek autorizēts izsolei, ja:
    1. nav vēl iestājies vai ir beidzies Izsoles dalībnieku reģistrācijas termiņš;
    2. nav izpildīti visi Izsoles noteikumu nosacījumi;
    3. Izsoles dalībnieks nav iemaksājis Nodrošinājumu.

**IZSOLES NORISE**

1. Izsole sākas elektronisko izsoļu vietnē 2023. gada 7. jūlijā, plkst. 13:00, un noslēdzas 2023. gada 27. jūlijā, plkst. 13.00.
2. Izsolei autorizētie Izsoles dalībnieki drīkst izdarīt solījumus visā Izsoles norises laikā. Solīšanas process notiek pa vienam solim un ar augšupejošu soli 0,01 EUR (nulle *euro* un 1 cents) apmērā.
3. Ja pēdējo 5 (piecu) minūšu laikā pirms Izsoles noslēgšanai noteiktā laika tiek reģistrēts solījums, Izsoles laiks automātiski tiek pagarināts par 5 (piecām) minūtēm.
4. Ja pēdējās stundas laikā pirms Izsoles noslēguma tiek konstatēti būtiski tehniski traucējumi, kas var ietekmēt Izsoles rezultātu, un tie nav saistīti ar sistēmas drošības pārkāpumiem, Izsoles laiks automātiski tiek pagarināts līdz nākamās darbdienas plkst.13:00.
5. Komisija var pārtraukt Izsoli, ja tās norises laikā saņemts elektronisko izsoļu vietnes drošības pārvaldnieka paziņojums par būtiskiem tehniskiem traucējumiem, kas var ietekmēt Izsoles rezultātu. Paziņojumu par Izsoles pārtraukšanu publicē elektronisko izsoļu vietnē.
6. Pēc Izsoles slēgšanas solījumus vairs nereģistrē un elektronisko izsoļu vietnē tiek norādīts Izsoles noslēguma datums, laiks un pēdējais izdarītais solījums.
7. Pēc Izsoles slēgšanas sistēma 24 stundu laikā automātiski sagatavo Izsoles aktu.
8. Nodrošinājumu, ko iemaksājis Izsoles dalībnieks, kurš Izsoles rezultātā ir ieguvis Nomas objekta nomas tiesības, ieskaita nomas maksā. Pārējiem Izsoles dalībniekiem, izņemot Izsoles uzvarētājam vai nākošās augstākās cenas solītājam, iemaksātais Nodrošinājums tiek atmaksāts 15 (piecpadsmit) darba dienu laikā no Izsoles norises datuma. Nākošās augstākās cenas solītājam iemaksātais Nodrošinājums tiek atmaksāts 15 (piecpadsmit) dienu laikā pēc nomas līguma spēkā stāšanās dienas.
9. Ja Izsolei piesakās tikai viens Izsoles dalībnieks un tas atbilst visām izvirzītajām prasībām, un ir pārsolījis Izsoles Sākumcenu, Izsoli atzīst par notikušu.
10. Izsole tiek atzīta par nenotikušu un Nodrošinājums netiek atmaksāts nevienam no Izsoles dalībniekiem, ja neviens no viņiem nav pārsolījis Izsoles Sākumcenu.

**IZSOLES REZULTĀTU APSTIPRINĀŠANA UN NOMAS LĪGUMA NOSLĒGŠANA**

1. Izsoles gaitu un lēmumu par Izsoles rezultātiem, kā arī sistēmas automātiski sagatavoto Izsoles akta apstiprināšanu Komisija atspoguļo Izsoles protokolā. Komisijas sagatavo protokolu 7 (septiņu) dienu laikā pēc Izsoles.
2. Lēmums par Izsoles rezultātiem tiek saskaņots ar Iznomātāja valdi.
3. Par Izsoles uzvarētāju atzīst Izsoles dalībnieku, kurš nosolījis augstāko Nomas objekta maksu par 1 (viena) reklāmas nesēja kvadrātmetra (m²) nomu dienā.
4. Izsoles uzvarētājam ir pienākums parakstīt nomas līgumu 10 (desmit) dienu laikā pēc Iznomātāja uzaicinājuma saņemšanas dienas. Objektīvu iemeslu dēļ nomas līguma parakstīšanas termiņš var tikt pagarināts.
5. Ja Izsoles uzvarētājs Izsoles noteikumu 43. punktā noteiktajā termiņā nav parakstījis nomas līgumu, viņš zaudē nosolītās tiesības uz Nomas objekta nomu. Komisijai ir tiesības piedāvāt Nomas objektu nomāt un nomas līgumu noslēgt Izsoles dalībniekam, kurš Izsolē nosolījis nākamo augstāko Nomas objekta maksu par 1 (vienu) reklāmas nesēja kvadrātmetra (m²) nomu dienā.
6. Nākošās augstākās cenas solītājs atbildi uz Izsoles noteikumu 42. punktā minēto piedāvājumu sniedz 10 (desmit) dienu laikā pēc tā saņemšanas dienas. Ja nākošās augstākās cenas solītājs piekrīt noslēgt Nomas objekta nomas līgumu par paša nosolīto augstāko nomas maksu, viņš paraksta nomas līgumu ar Iznomātāju saskaņotā termiņā, kas nav garāks par 10 (desmit) dienām no nomas līguma projekta nosūtīšanas dienas. Ja minētajā termiņā nākošās augstākās cenas solītājs līgumu neparaksta, ir uzskatāms, ka tas no nomas līguma slēgšanas ir atteicies.
7. Nomas līgums tiek slēgts atbilstoši Izsoles noteikumu pielikumā pievienotajam Nomas līguma projektam un tehniskajai specifikācijai un tās pielikumiem. Puses ir tiesīgas, līguma slēgšanas laikā, vienoties par nebūtiskiem līguma grozījumiem.

**NENOTIKUSI IZSOLE**

1. Komisija pieņem lēmumu par Izsoles atzīšanu par nenotikušu, ja:
   1. uz Izsoli nav autorizēts neviens Izsoles dalībnieks;
   2. Izsole bijusi izziņota, pārkāpjot Izsoles noteikumus vai normatīvos aktus;
   3. tiek noskaidrots, ka nepamatoti noraidīta kāda dalībnieka piedalīšanās Izsolē vai nepareizi noraidīts kāds pārsolījums;
   4. neviens Izsoles dalībnieks nav pārsolījis Izsoles sākumcenu;
   5. Izsoles uzvarētājs vai nākošās augstākās cenas solītājs nav parakstījis nomas līgumu;
   6. Izsoles norises laikā vai 24 (divdesmit četru) stundu laikā pēc Izsoles noslēguma saņemts elektronisko izsoļu vietnes drošības pārvaldnieka paziņojums par būtiskiem tehniskiem traucējumiem, kas var ietekmēt Izsoles rezultātu, vai par sistēmas drošības pārkāpumu.

**NOSLĒGUMA JAUTĀJUMI**

1. Izsoles dalībnieki ne vēlāk kā 5 (piecas) darba dienas pēc lēmuma par Izsoles rezultātiem paziņošanas var iesniegt sūdzību par Komisijas darbībām, lēmumiem vai par Izsoles rezultātiem RP SIA “Rīgas satiksme” valdes priekšsēdētājai.
2. Izsoles dalībnieki piekrīt, ka Komisija veic personas datu apstrādi, pārbaudot sniegto ziņu patiesumu.
3. Situācijās, kuras nav atrunātas Izsoles noteikumos, piemērojami Latvijas Republikā spēkā esošie normatīvie akti.
4. Noteikumiem ir pievienoti šādi pielikumi:
   1. Līguma projekts;
   2. Tehniskā specifikācija;
   3. Reklāmas eksponēšanas vietas uz autobusiem;
   4. Reklāmas eksponēšanas vietas uz trolejbusa;
   5. Nomas maksa par reklāmas izvietošanu Reklāmas nesējos.

Komisijas priekšsēdētāja vietniece:

Iepirkumu un materiālo resursu pārvaldības daļas vadītāja

Līga Neilande

Rīgā, 2023. gada 6. jūlijā